
Pentru Nichita 


11 elegii (1966) 


"Debutul meu este, evident, într-o criză de timp, a fost NICHITA STĂNESCU 
într-o criză de timp... Debutul s-a produs într-o criză de 
timp interior, dar într-o maximă contemplare exterioară. 
11 elegii, cel puțin pentru mine, sunt dovada începutului 

poeziei mele.” 


— Nichita Stănescu, cf. unui interviu, TVR 
Elegia întâia 


Închinată lui Dedal, întemeietorul 
vestitului neam de artişti, al dedalizilor 


I 

El începe cu sine și sfârşeşte 

cu sine. 

Nu-l vestește nici o aură, nu-l 
urmează nici o coadă de cometă. 


Din el nu străbate-n afară 

nimic; de aceea nu are chip 

şi nici formă. Ar semăna întrucâtva 
cu sfera, 

care are cel mai mult trup ss 
învelit cu cea mai strâmtă piele 11 e | egil 
cu putință. Dar el nu are nici măcar 

atâta piele cât sfera. 


El este înlăuntrul — desăvârșit, 
și, 

deşi fără margini, e profund 
limitat. 

Dar de văzut nu se vede. 

Nu-l urmează istoria 

propriilor lui mișcări, aşa 

cum semnul potcoavei urmează 
cu credință 

caii... 


II 

Nu are nici măcar prezent, 
deși e greu de închipuit 
cum anume nu-l are. 


El este înlăuntrul desăvârșit, 
interiorul punctului, mai înghesuit 
în sine decât însuşi punctul. 


III 

El nu se lovește de nimeni 
şi de nimic, pentru că 
n-are nimic dăruit în afară 
prin care s-ar putea lovi. 


IV 

Aici dorm eu, înconjurat de el. 
Totul este inversul totului. 
Dar nu i se opune, şi 

cu atât mai puţin îl neagă: 


Spune Nu doar acela 

care-l știe pe Da. 

Însă el, care ştie totul, 

la Nu și la Da are foile rupte. 


Şi nu dorm numai eu aici, 
ci şi întregul șir de bărbaţi 
al căror nume-l port. 


Şirul de bărbaţi îmi populează 
un umăr. Şirul de femei 
alt umăr. 


Şi nici n-au loc. Ei sunt 
penele care nu se văd. 


Bat din aripi şi dorm — 
aici, 

înlăuntrul desăvârșit, 
care începe cu sine 

şi se sfârşeşte cu sine, 

nevestit de nici o aură, 
neurmat de nici o coadă 
de cometă. 


Elegia a doua, getica 
Lui Vasile Pârvan 
In fiecare scorbură era aşezat un zeu. 


Dacă se crăpa o piatră, repede era adus 
și pus acolo un zeu. 


Era de ajuns să se rupă un pod, 
ca să se aşeze în locul gol un zeu, 


ori, pe şosele, s-apară în asfalt o groapă 
ca să se aşeze în ea un zeu. 


O, nu te tăia la mână sau la picior, 
din greșeală sau dinadins. 


De îndată vor pune în rană un zeu, 
ca peste tot, ca pretutindeni, 

vor aşeza acolo un zeu 

ca să ne-nchinăm lui, pentru că el 
apără tot ceea ca se desparte de sine. 


Ai grijă, luptătorule, nu-ţi pierde 
ochiul, 

pentru că vor aduce şi-ţi vor așeza 
în orbită un zeu 

și el va sta acolo, împietrit, iar noi 
ne vom mișca sufletele slăvindu-l... 
Şi chiar şi tu îţi vei urni sufletul 
slăvindu-l ca pe străini. 


A treia elegie 
Contemplare, criză de timp şi iar contemplare 


I. Contemplare 
Dacă te trezești, 
iată până unde se poate ajunge: 


Deodată ochiul devine gol pe dinlăuntru 
ca un tunel, privirea 
se face una cu tine. 


lată până unde poate ajunge 
privirea, dacă se trezeşte: 

Deodată devine goală, aidoma 
unei țevi de plumb prin care 
numai albastrul călătorește. 


lată până unde poate ajunge 
albastrul treaz: 


Deodată devine gol pe dinlăuntru 

ca o arteră fără sânge 

prin care peisajele curgătoare ale somnului 
se văd. 


II. Criză de timp 

O, scurtă tristeţe, insectă verzuie, 

voi, blânde ouă, locuind un miez de meteor 
spart; şi de pălmile mele acoperite, 

ca să renască un cu totul alt decor. 


Camera se revarsă prin ferestre 

şi eu nu o mai pot reţine în ochii deschişi. 
Război de îngeri albaștri, cu lănci curentate, 
mi se petrece-n iriși. 


Mă amestec cu obiectele până la sânge, 

ca să le opresc din pornire, 

dar ele izbesc pervazurile și curg mai departe 
spre o altă orânduire. 


O, scurtă tristețe, rămâne 

de jur împrejur o sferă de vid! 

Stau în centrul ei și unul câte unul 
ochii din frunte, din tâmplă, din degete 
mi se deschid. 


III. Contemplare 

Deodată aerul urlă... 

Îşi scutură păsările în spinarea mea 
și ele mi se înfig în umeri, în şiră, 
ocupă totul și nu mai au unde sta. 
În spinarea păsărilor mari 

se-nfig, celelalte. 

Frânghii zbătătoare le târăsc, 
acvatice plante. 

Nici nu mai pot sta drept, 

ci doborât, peste pietre fluorescente, 
mă ţin cu braţele de stâlpul unui pod 
arcuit peste ape inexistente. 

Fluviu de păsări înfipte 

cu pliscurile una-ntr-alta se agită, 
din spinare mi se revarsă 

spre o mare-nghețată neînnegrită. 
Fluviu de păsări murind, 

pe care vor lansa bărci ascuţite 
barbarii, migrând mereu spre ţinuturi 
nordice și nelocuite. 


IV. Criză de timp 

Ca și cum s-ar sparge un mormânt 
și-ar curge pe fluviu 

tot misterul lui... 


Dar mai degrabă, 
ea, privirea, ne ține 
la un capăt al ei fructificați. 


Suge din noi cât poate 
părând a ne-arăta 
îngerii copacilor şi ai 
celorlalte priveliști. 


Copacii ne văd pe noi, 
iar nu noi pe ei. 


Ca și cum s-ar sparge o frunză 
şi-ar curge din ea 
o gârlă de ochi verzi. 


Suntem fructificaţi. Atârnăm 
de capătul unei priviri 
care ne suge. 


V. Contemplare 

Se arăta fulgerător o lume 

mai repede chiar decât timpul literei A. 

eu ştiam atât: că ea există, 

deși văzul dinapoia frunzelor nici n-o vedea. 


Recădeam în starea de om 

atât de iute, că mă loveam 

de propriul meu trup, cu durere, 
mirându-mă foarte că-l am. 


Îmi lungeam sufletul într-o parte și-ntr-alta, 
ca să-mi umplu ţevile braţelor cu el. 

La fel și globul de peste umeri 

și celelalte-nfățișări la fel. 


Astfel mă încordam să-mi aduc aminte 
lumea pe care-am înţeles-o fulgerător, 

și care m-a pedepsit zvărlindu-mă-n trupul 
acesta, lent vorbitor. 

Dar nu-mi puteam aminti nimic. 
Doar atât — că am atins 

pe Altceva, pe Altcineva, pe Altunde, 
care, știindu-mă, m-au respins. 


Gravitaţie a inimii mele, 
toate-nţelesurile rechemându-le 
mereu înapoi. Chiar şi pe tine, 
rob al magnețţilor, gândule. 


A patra elegie 
Lupta dintre visceral şi real 


I 

Învins în afară, 

Evul Mediu s-a retras în chiliile 

roșii și albe ale sângelui meu. 

În catedrala cu pereți pulsând, s-a retras, 
zvârlind şi absorbind credincioşii într-una, 
într-un circuit absurd, 

printr-o zonă absurdă, 

hrănindu-se cu mari bucăți de lună, 
în dorința lui de-a exista 

muşcându-le pe furiș, noaptea, 

când ochii lumii dorm 

ȘI 

numai dinţii celor care vorbesc prin somn 
se zăresc în întuneric, 

asemenea unei ploi de meteoriți 
strălucitori, 

urcând și coborând ritmic. 

Încins în afară, 

Evul Mediu s-a retras în mine 

ȘI 

propriul meu trup nu 

mă mai înţelege 

ȘI 

propriul meu trup mă urăște, 

ca să poată exista mai departe 

mă urăște. 

Astfel, 

el se grăbeşte să se prăbușească 

în somn, 

seară de seară; 

ȘI iarna 

din ce în ce mai puternic se înconjoară 
cu straturi de gheaţă, 
cutremurându-se și izbindu-mă și 

scufundându-mă adânc în el însuşi, 
voind 

să mă ucidă ca să poată fi liber 

şi neucigându-mă 

ca să poată fi, totuşi, trăit de cineva. 


II 

Dar peste tot în mine sunt ruguri 
în aşteptare, 

şi ample, întunecoase procesiuni 
cu o aură de durere. 


Durere a ruperii-n două a lumii, 

ca să-mi pătrundă prin ochii, doi. 
Durere a ruperii-n două a sunetelor 
lumii, 

ca să-mi lovească timpanele, două 
durere a ruperii-n două 

a mirosurilor lumii, 

ca să-mi atingă nările, două. 

Şi tu, o, tu, refacere-n interior, 

tu, potrivire de jumătăţi, aidoma 
îmbrăţișării bărbatului cu femeia sa, 
O, tu, şi tu, și tu, și tu, 

izbire solemnă 

a jumătăţilor rupte, 

cu flacără înceată, atât de înceată, 
încât ține aproape o viață 

ridicarea ei, 

aprinderea rugurilor, așteptata, 
prevestita, salvatoarea 

aprindere-a rugurilor. 


A cincea elegie 
Tentaţia realului 


N-am fost supărat niciodată pe mere 

că sunt mere, pe frunze că sunt frunze, 

pe umbră că e umbră, pe păsări că sunt păsări. 
Dar merele, frunzele, umbrele, păsările 
s-au supărat deodată pe mine. 

lată-mă dus la tribunalul frunzelor, 

la tribunalul umbrelor, merelor, păsărilor, 
tribunale rotunde, tribunale aeriene, 
tribunale subţiri, răcoroase. 

lată-mă condamnat pentru neștiință, 
pentru plictiseală, pentru neliniște, 
pentru nemișcare. 

Sentinţe scrise în limba sâmburilor. 

Acte de acuzare parafate 

cu măruntaie de pasăre, 

răcoroase penitenţe gri, hotărâte mie. 
Stau în picioare, cu capul descoperit, 
încerc să descifrez ceea ce mi se cuvine 
pentru ignoranță... 

şi nu pot, nu pot să descifrez 

nimic, 

şi-această stare de spirit, ea însăşi, 

se supără pe mine 

și mă condamnă, indescifrabil, 

la o perpetuă așteptare, 

la o încordare a înţelesurilor în ele însele 
până iau forma merelor, frunzelor, 
umbrelor, 

păsărilor. 


A șasea elegie 
Afazia 


Stau între doi idoli şi nu pot s-aleg 

pe nici unul, stau 

între doi idoli şi plouă mărunt, 

şi nu pot s-aleg pe nici unul 

şi-n aşteptare-nlemnesc 

idolii-n ploaia măruntă. Eu stau 

și nu pot să aleg între două 

bucăţi de lemn, și plouă mărunt şi nu pot 
în putreda ploaie s-aleg. Stau, 

și lemnele, cele două, şi-arată 
coastele-albite de ploaia măruntă. 

Stau între două schelete de cal 

şi nu pot să aleg pe nici unul, stau 

și plouă mărunt, topind pământul 

sub oasele albe, și nu pot să aleg. 

Stau între două gropi și plouă mărunt 
şi apa roade pământul cu dinţi 

de şobolan înfometat. 

Stau cu o lopată în mână, între două gropi, 
şi nu pot, în ploaia măruntă, 

să aleg prima pe care voi astupa-o 

cu pământul mușcat de ploaia măruntă. 


A șaptea elegie 


Opțiunea la real 

Trăiesc în numele frunzelor, am nervuri, 
schimb verdele pe galben și 

mă las pierit de toamnă. 

În numele pietrelor trăiesc şi mă las 
cubic bătut în drumuri 

cutreierate de repezi maşini. 
Trăiesc în numele merelor şi am 
șase sâmburi scuipaţi printre dinţii 
tinerei fete dusă cu gândul tot 
după leneşe dansuri de ebonită. 

În numele cărămizilor trăiesc, 

cu brățări de mortar înțepenite 

la fiecare mână, în timp ce îmbrăţișez 
un posibil gălbenuș al existenţelor. 
Niciodată n-am să fiu sacru. Mult, 
prea mult am imaginația 

celorlalte forme concrete. 

Şi nici n-am vreme din pricina asta 
să mă gândesc 

la propria mea viaţă. 

lată-mă. Trăiesc în numele cailor. 
Nechez. Sar peste copaci retezați. 
Trăiesc în numele păsărilor, 

dar mai ales în numele zborului, 


Cred că am aripi, dar ele 

nu se văd. Totul pentru zbor. 
Totul, 

pentru a rezema ceea ce se află 
de ceea ce va fi. 


Întind o mână, care-n loc de degete 
are cinci mâini, 

care-n loc de degete 

au cinci mâini, care 

în loc de degete 

au cinci mâini. 


Totul pentru a îmbrățișa, 
amănunţit, totul, 

pentru a pipăi nenăscutele priveliști 
şi a le zgâria 

până la sânge 

cu o prezenţă. 


Elegia a opta, hiperboreeana 


I 
Ea mi-a spus atunci, văzând lucrurile fixe 
ale alcătuirii mele: 

Aș vrea să fugim în Hiperboreea 
și să te nasc viu, 

asemenea cerboaicei, pe zăpadă, 
în timp ce aleargă și urlă 


cu sunete lungi atârnate de stelele nopții. 


La frig cu noi și la gheaţă! 
Imi voi dezbrăca trupul 


și voi plonja în ape, cu sufletul neapărat, 


luându-și drept limită 
animalele mării. 


Oceanul va creşte, desigur, va creşte 
până când fiecare moleculă a lui 

cât un ochi de cerb va fi, 

sau 

cu mult mai mare, 

cât un trup de balenă va fi. 


Voi plonja într-o astfel de apă mărită, 
izbindu-mă de brownienele privelişti, 
într-o mişcare de spor, disperată, 

voi face zigzaguri: lovită 

de mari, întunecate, reci molecule, 
adeptele lui Hercule. 


Fără putință de-nec și fără 
putinţă de mers și de zbor — 
numai zigzag şi zigzag și zigzag, 
înrudindu-mă cu feriga 
printr-un destin de spor... 


Aș vrea să fugim în Hiperboreea 

și să te neasc viu, 

urlând, alergând, zdrobită de zimțţii 
cerului vinețiu, 

pe gheaţa crăpată în iceberguri 
risipite sub cer vinețiu. 


II 

Ea aprinse deodată-o lumină, 

de lângă genunchiul ei, verticală, 
sub o pălărie roşie 

virginală. 


Aruncă lângă glezna mea o carte 
scrisă în cuneiforme. 

Îngeri presaţi ca florile 

se scuturau sfărâmați, pe platforme. 

Îngeri înnegriți între litere, 

între pagina de deasupra și cea de jos, 
subțiați, fără apă în ei și răcoare, 

cu tăiș fioros... 


Ca să mă tai cu ei de privirile 

care fără să le-nvoiesc, mi-au crescut — 
când, togă virilă, tristețea mea aspră 
cu o fibulă de gheaţă mi-o prind. 


La Hiperboreea, acolo — ea, mi-a spus, 
şi luându-ne unul pe altul de ceafă 

cu brațul drept, cel nezburând, 

ne vom cufunda pe sub gheaţă în apă. 


Hiperboreea, zonă mortală 

a maimarilor minții, 

loc al nașterilor de copii de piatră, 
din care sculptați sunt doar sfinții. 


Hiperboreea, alb, negru, 
aur-argint, 

revelaţie, nerevelaţie, tristețe 
alergând și orbecăind. 


MI 

Ea își ridică deodată capul: 

deasupra ei aleargă globuri albe 

și norii se destramă în fâşii verzui. 
Se-arată-o sferă cu întunecimi ca munții, 
pe care păsările stând înfipte-n ciocuri, 
cu pocnet greu de aripi, o rotesc. 


Desigur, idealul de zbor s-a-ndeplinit aici. 
Putem vedea mari berze-nfipte-n stâncă 
mişcându-se încet. Putem vedea 

vulturi imenşi, cu capul îngropat în pietre, 
bătând asurzitor din aripi, şi putem vedea 
o pasăre mai mare decât toate, 

cu ciocul ca o osie albastră, 

în jurul căreia se-nvârte, 

cu patru anotimpuri, sfera. 


Desigur, idealul de zbor s-a-ndeplinit aici, 
şi-o aură verzuie prevesteşte 
un mult mai aprig ideal. 


Elegia oului, a noua 

Într-un ou negru mă las încălzit 

de așteptarea zborului locuind în mine; 
stă unul lângă altul, nedezlipit, 

sinele lângă sine. 


Sentimentul unei aripi îmi curge-n spinare, 


senzaţia de ochi își caută o orbită. 
O, tu, întuneric mare, 

tu, dezgustată naștere încremenită. 
S-a așezat pe mine o idee 

și mă clocește maternă. 

Acum, tot ceea ce este e 

rotundă căldură și fermă. 

Sare din mine un fel de plisc 

în toate părţile şi deodată. 

Refuză să fie un obelisc 

șira intimă, curbată. 

Sparg coaja pielii mele, arsă, 

lipită de-a dreptul pe suflet, 

ca să-mi rămână ne-ntoarsă 

întâia încercare de umblet. 

Sar cojile negre! 

Mai mare mă aflu și nezburat, 

lipit de acel încotro, 

cu o boltă de jur împrejur adăugat. 
Scot ochi cu priviri nereale 

la dreapta, la stânga, în sus şi-n jos, 
născând șir de regi-animale, 

care știu cum se moare frumos. 
Întind şi o pană de os irizată 
atinge negrul concav. 

Sar cojile negre deodată 

și iată-mă, iarăși, suav, 

închis într-un ou mult mai mare, 
clocit de-o idee mai mare, 
gălbenuș jumătate, pasăre jumătate, 
într-un joc cu pași pe furate. 

Ou mare! Silabă răcnită 

într-o perpetuă creştere smulsă 
fără tavan stalactită 

sedusă. 

Ouă concentrice, negre, sparte 
fiecare pe rând și în parte. 

Pui de pasăre respins de zbor, 
străbătând ou după ou, 

din miezul pământului până la Alcor, 
într-un ritmic, dilatat ecou. 
„Sinele” încearcă din „sine” să iasă, 
ochiul din ochi, și mereu 

însuși pe însuşi se lasă 

ca o neagră ninsoare, de greu. 
Dintr-un ou într-unul mai mare 
la nesfârşit te naști, nezburată 
aripă. Numai din somn 

se poate trezi fiecare, — 

din coaja vieții nici unul, 
niciodată. 


Omul-fantă 


Se închină lui Georg Wilhelm Friedrich Hegel 


Omul-fantă are îndepărtate origini. 
El vine din afară: 

din afara frunzelor, 

din afara luminii protectoare 

şi chiar 

din afara lui însuşi. 


Ia fiinţă venind. 

Astfel, el se umple 

cu imaginile diforme 
atârnând lăţoase de marginile 
existenței, 

sau, pur și simplu, 

el adulmecă existența 

și ia naştere lăsându-se 
devorat de ea. 


Nu se știe cine mănâncă pe cine. 
Omul-fantă azvârle mari piramide 
de vid 

peste mari deșerturi. 

El se apropie, se apropie. 
Întâlneşte sfera 

şi are vederea aerului 

și a simunurilor. 


El mănâncă o frunză, 

dar o mănâncă pe dinlăuntru. 

El este în afară pântec 

și înlăuntru gură cu dinți. 

Nu se știe cine îl mănâncă pe cine. 


Omul-fantă face înconjurul lumii 


şi există numai cât să ia cunoștință 
de existenţă. 

Sufletele morţilor 

sunt atmosfera terestră. 
Respirăm sufletele lor; 

sufletele lor își înfig câte un deget 
adânc în respirația noastră. 


Omul-fantă moare 

ca să ia cunoștință de moarte. 

El se lasă respirat 

și la rândul lui 

respiră 

obiectele însuflețite și neînsufleţite 
ca și cum ar fi aer. 


Nu se ştie cine respiră pe cine. 
Istoria coagulează în cuvinte solemne; 


viitorul ni se înfățișează sub forma unei 


vorbiri 
pronunţate de niște guri 


cu mult mai perfecte decât ale noastre. 


Pământul lui „a fi” 

îşi trage aerul din pământul 

lui „anu fi”. 

Nu se știe cine îl respiră pe cine. 


Omul-fantă vine şi vede. 

Nu se ştie dacă între ochiul lui 

și ochiul lucrurilor 

există vreun spațiu pentru vedere. 


Retina omului-fantă e lipită 
de retina lucrurilor. 

Se văd împreună, deodată, 
unul pe celălalt, 

unii pe ceilalți, 

alții pe ceilalți, 

ceilalți pe ceilalți. 

Nu se știe cine îl vede pe cine. 


Nu e loc pentru semne, 

pentru direcţii. 

Totul e lipit de tot. 

Omul-fantă vine din afară, 

el vine de dincolo 

şi încă de mai departe de dincolo. 
Odată venit, 

nu se mai ştie cine-a venit 

și cine într-adevăr e de dincolo 
și încă de mai departe de dincolo 
este. 


Totul e lipit de tot; 
pântecul de pântec, 
respiraţia de respiraţie, 
retina de retină. 


Elegia a zecea 
Sunt 


Sunt bolnav. Mă doare o rană 
călcată-n copite de cai fugind. 
Invizibilul organ, 

cel fără nume fiind, 

neauzul, nevăzul, 

nemirosul, negustul, nepipăitul 
cel dintre ochi și timpan, 

cel dintre deget şi limbă, — 

cu seara mi-a dispărut simultan. 
Vine vederea, mai întâi, apoi pauză, 
nu există ochi pentru ce vine; 

vine mirosul, apoi liniște, 

nu există nări pentru ce vine; 

apoi gustul, vibrația umedă, 

apoi iarăși lipsă, 

apoi timpanele pentru leneşele 
mișcări de eclipsă; 

apoi pipăitul, mângâiatul, alunecare 
pe o ondulă întinsă, 
iarna-nghețată-a mişcărilor 

mereu cu suprafața ninsă. 

Dar eu sunt bolnav. Sunt bolnav 
de ceva între auz și vedere, 

de un fel de ochi, un fel de ureche 
neinventată de ere. 

Trupul ramură fără frunze, 

trupul cerbos 

rărindu-se-n spațiul liber 

după legile numai de os, 
neapărate mi-a lăsat 

suave organele sferei 

între văz şi auz, între gust şi miros 
întinzând ziduri ale tăcerii. 

Sunt bolnav de zid, de zid dărâmat 


de ochi-timpan, de papilă-mirositoare. 


M-au călcat aerian 

abstractele animale, 

fugind speriate de abstracţi vânători 
speriaţi de o foame abstractă, 

burţile lor ţipând i-au stârnit 

dintr-o foame abstractă. 

Şi au trecut peste organul ne-nveșmântat 
în carne şi nervi, în timpan şi retină, 
și la voia vidului cosmic lăsat 

și la voia divină. 

Organ pieziş, organ întins, 

organ ascuns în idei, ca razele umile 
în sferă, ca osul numit 

calcaneu în călcâiul al lui Ahile 

lovit de-o săgeată mortală; organ 
fluturat în afară 

de trupul strict marmorean 

și obișnuit doar să moară. 

lată-mă, îmbolnăvit de-o rană 
închipuită între Steaua Polară 

Și steaua Canopus şi steaua Arcturus 
şi Casiopeea din cerul de seară. 

Mor de-o rană ce n-a încăput 

în trupul meu apt pentru răni 
cheltuite-n cuvinte, dând vamă de raze 
la vămi. 

lată-mă, stau întins peste pietre și gem, 
organele-s sfărmate, maestrul, 

ah, e nebun căci el suferă 

de-ntreg, universul. 

Mă doare că mărul e măr, 

sunt bolnav de sâmburi și de pietre, 
de patru roți, de ploaia măruntă 

de meteoriți, de corturi, de pete. 


Organul numit iarbă mi-a fost păscut de cai 
organul numit taur mi-a fost înjunghiat 
de fulgerul toreador şi zigurat 

pe care tu arenă-l ai. 

Organul nor mi s-a topit 

în ploi torențiale, repezi, 

și de organul iarnă, întregindu-te, 
mereu te lepezi. 

Mă doare diavolul și verbul, 

mă doare cuprul, aliorul, 

mă doare câinele, şi iepurele, cerbul, 
copacul, scândura, decorul. 

Centrul atomului mă doare, 

și coasta cea care mă ţine 

îndepărtat prin limita trupească 

de trupurile celelalte, și divine. 
Sunt bolnav. Mă doare o rană 

pe care o port pe tavă 

ca pe sfârşitul Sfântului loan 
într-un dans de aprigă slavă. 

Nu sufăr ceea ce nu se vede, 

ceea ce nu se aude, nu se gustă, 
ceea ce nu se miroase, ceea ce nu încape 
în încreierarea îngustă, 

scheletică a insului meu, 

pus la vederile lumii celei simple, 
nerăbdând alte morți decât morţile 
inventate de ea să se-ntâmple. 
Sunt bolnav nu de cântece, 

ci de ferestre sparte, 

de numărul unu sunt bolnav, 

că nu se mai poate împarte 

la două țâţe, la două călcâie, 

la două picioare în alergare 
neputând să rămâie. 

Că nu se poate împarte la doi ochi, 
la doi rătăcitori, la doi struguri, 

la doi lei răgind, şi la doi 

martiri odihnindu-se pe ruguri. 


A unsprezecea elegie 
Intrare-n muncile de primăvară 


I 

Inimă mai mare decât trupul, 

sărind din toate părțile deodată 

și prăbușşindu-se din toate părțile-napoi, 
asupra lui, 

ca o distrugătoare ploaie de lavă, 


tu, conținut mai mare decât forma, iată 
cunoașterea de sine, iată 

de ce materia-n dureri se naşte din ea însăși, 
ca să poată muri. 


Moare numai cel care se știe pe sine, 
se naşte numai cel care își este 
sieşi martor. 


Ar trebui să alerg, mi-am spus, 
dar pentru asta va trebui mai întâi 
să-mi întorc sufletul 

spre nemișcătorii mei strămoși, 
retrași în turnurile propriilor oase, 

asemenea măduvei, 
nemișcați 
aidoma lucruilor duse până la capăt. 


Pot să alerg, pentru că ei sunt în mine. 
Voi alerga, pentru că numai ceea ce este 
nemișcat în el însuși 

se poate mișca, 

numai cel care e singur în sine 

e însoţit; şi ştie că, nearătată, inima 

se va prăbuşi mai puternic spre propriul ei 
centru 

sau, 

spartă-n planete, se va lăsa cotropită 

de vietăţi și de planete, 


sau 
întinsă va sta pe sub piramide, 
ca înapoia unui piept străin. 


II 
Totul e simplu, atât de simplu încât 
devine de neînțeles. 


Totul este atât de aproape, atât 
de aproape, încât 

se trage-napoia ochilor 

și nu se mai vede. 


Totul este atât de perfect 

în primăvară, 

încât numai înconjurându-l cu mine 
iau cunoştinţă de el, 

ca despre-o răsărire de iarbă mărturisită 
de cuvinte gurii care le rosteşte. 
mărturisită de gură inimii, 

de inimă sâmburelui ei, 

cel în el însuși nemișcat, aidoma 
sâmburelui pământului 

care-ntinde jur împrejurul lui 

o infinitate 

de braţe ale gravitației, 


strângând la sine totul și deodată 
într-o îmbrăţișare atât de puternică, 
încât îi sare printre braţe mişcarea. 


III 
Voi alerga, deci, în toate părţile 
deodată, 

după propria mea inimă voi alerga, 
asemeni unui car de luptă 

tras din toate părțile simultan 

de o hergelie de cai biciuiți. 


IV 

Voi alerga până când înaintarea, goana, 

ea însăși mă va întrece 

și se va îndepărta de mine 

aidoma cojii fructului de sămânță, 

până când alergarea 

chiar în ea însăși va alerga, și va sta. 

lar eu mă voi prăbuşi asemeni bărbatului tânăr 
Întâmpinându-și iubita. 


V 

Iar după ce voi fi făcut ca alergarea 
să mă-ntreacă, 

după ce 

mişcându-se-n sine va sta 

ca de piatră, sau 

mai degrabă asemeni mercurului 
înapoia geamului 

oglinzii, 

mă voi privi în toate lucrurile, 
voi îmbrăţişa cu mine însumi 
toate lucrurile deodată, 

iar ele 

mă vor azvârli înapoi, după ce 
tot ceea ce era în mine lucru 

va fi trecut, de mult, în lucruri. 


VI 

lată-mă 

rămânând ceea ce sunt 

cu steaguri de singurătate, cu scuturi de frig, 
înapoi, spre mine însumi alerg, 
smulgându-mă de pretutindeni, 
smulgându-mă de dinaintea mea, 
dinapoia mea, din dreapta, și 

din stânga mea, de deasupra, și 

de dedesubtul meu, plecând 

de pretutindeni și dăruind 

pretutindeni semne-ale aducerii-aminte: 
cerului — stelele, 

pământului — aer, 

umbrelor — ramuri cu frunze pe ele. 

VII 

„.. trup ciudat, trup asimetric, 
mirat de el însuși 

în prezenţa sferelor, 


mirat stând în fața soarelui, 
așteptând cu răbdare să-i crească luminii 
un trup pe măsură. 


VIII 

A te sprijini de propriul tău pământ 
când ești sămânță, când iarna 

îşi lichifiază oasele albe și lungi 

şi primăvara se ridică. 


A te sprijini de propria ţară 

când, omule, ești singur, când ești bântuit 
de neiubire, 

sau pur şi simplu când iarna 

se descompune și primăvara 

îşi mişcă spaţiul sferic 

asemenea inimii 

din sine însăși spre margini. 


A intra curăţit în muncile 

de primăvară, 

a spune seminţelor că sunt semințe, 
a spune pământului că e pământ! 


Dar mai înainte de toate, 

noi suntem seminţele, noi suntem 

cei văzuţi din toate părțile deodată, 

ca și cum am locui de-a dreptul într-un ochi, 


sau un câmp, pe care-n loc de iarbă 
cresc priviri — şi noi cu noi înşine 
deodată, duri, aproape metalici, 
cosim firele, astfel ca ele 

să fie aidoma tuturor lucrurilor 

în mijlocul cărora trăim 

şi pe care 

inima noastră le-a născut. 


Dar mai înainte de toate, 

noi suntem seminţele şi ne pregătim 
din noi înșine să ne azvârlim în altceva 
cu mult mai înalt, în altceva 

care poartă numele primăverii... 

A fi înăuntrul fenomenelor, mereu 
înăuntrul fenomenelor. 
A fi sămânță şi a te sprijini 


de propriul tău pământ. 


Creează gratuit un site web sau un blog la WordPress.com. Tema: Argent de Automattic. 

